P9_TA(2020)0368

Qamħirrum ġenetikament modifikat MON 88017 (MON-88Ø17-3)

Riżoluzzjoni tal-Parlament Ewropew tas-17 ta’ Diċembru 2020 dwar l-abbozz ta' deċiżjoni ta' implimentazzjoni tal-Kummissjoni li ġġedded l-awtorizzazzjoni għat-tqegħid fis-suq ta' prodotti li fihom il-qamħirrum ġenetikament modifikat MON 88017 (MON-88Ø17-3), li jikkonsistu minnu jew li huma prodotti minnu, skont ir-Regolament (KE) Nru 1829/2003 tal-Parlament Ewropew u tal-Kunsill (D069148/02 – 2020/2894(RSP))

(2021/C 445/08)

Il-Parlament Ewropew,

— wara li kkunsidra l-abbozz ta' deċiżjoni ta' implimentazzjoni tal-Kummissjoni li ġġedded l-awtorizzazzjoni għat-tqegħid fis-suq ta' prodotti li fihom il-qamħirrum ġenetikament modifikat MON 88017 (MON-88Ø17-3), li jikkonsistu minnu jew li huma prodotti minnu, skont ir-Regolament (KE) Nru 1829/2003 tal-Parlament Ewropew u tal-Kunsill (D069148/02,

— wara li kkunsidra r-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikat ġenetikament (1), u b'mod partikolari l-Artikoli 11(3) u 23(3) tiegħu,

— wara li kkunsidra l-votazzjoni, li saret fis-26 ta' Ottubru 2020, tal-Kumitat Permanenti dwar il-Katina Alimentari u s-Saħħa tal-Annimali msemmija fl-Artikolu 35 tar-Regolament (KE) Nru 1829/2003, li matulha ma ngħatat l-ebda opinjoni,

— wara li kkunsidra l-Artikoli 11 u 13 tar-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta' kontroll mill-Istati Membri tal-eżerċizzju mill-Kummissjoni tas-setgħat ta' implimentazzjoni (2),

— wara li kkunsidra l-opinjoni adottata mill-Awtorità Ewropea dwar is-Sigurtà fl-Ikel (EFSA) fil-21 ta' April 2009, u ppubblikata fis-6 ta' Mejju 2009 (3),

— wara li kkunsidra l-opinjoni adottata mill-EFSA fid-29 ta' Jannar 2020, u ppubblikata fil-11 ta' Marzu 2020 (4),

— wara li kkunsidra r-riżoluzzjonijiet preċedenti tiegħu li joġġezzjonaw għall-awtorizzazzjoni ta' organiżmi ġenetikament modifikati (“OĠM”) (5),

— wara li kkunsidra l-Artikolu 112(2) u (3) tar-Regoli ta' Proċedura tiegħu,

— wara li kkunsidra l-mozzjoni għal riżoluzzjoni tal-Kumitat għall-Ambjent, is-Saħħa Pubblika u s-Sikurezza tal-Ikel,

A. billi d-Deċiżjoni tal-Kummissjoni 2009/814/KE (6) awtorizzat it-tqegħid fis-suq ta' ikel u għalf li jkun fihom, ikunu jikkonsistu minn, jew li jkunu prodotti minn qamħirrum ġenetikament modifikat (“ĠM”) MON 88017; billi l-kamp ta' applikazzjoni ta' dik l-awtorizzazzjoni jkopri wkoll it-tqegħid fis-suq ta' prodotti, għajr l-ikel u l-għalf, li fihom jew li jikkonsistu mill-qamħirrum ĠM MON 88017 għall-istess użi bħal kull qamħirrum ieħor għajr għall-kultivazzjoni;

B. billi, fl-10 ta' Lulju 2018, Monsanto Europe N.V., f'isem id-detentur tal-awtorizzazzjoni Kumpanija Monsanto, l-Istati Uniti, bagħtet applikazzjoni lill-Kummissjoni, skont l-Artikoli 11 u 23 tar-Regolament (KE) Nru 1829/2003, għat-tiġdid ta' dik l-awtorizzazzjoni;

C. billi, fil-21 ta' April 2009, l-EFSA adottat opinjoni favorevoli, li ġiet ippubblikata fis-6 ta' Mejju 2009, fir-rigward tal-applikazzjoni għal awtorizzazzjoni inizjali;

D. billi, fid-29 ta' Jannar 2020, l-EFSA adottat opinjoni favorevoli, li ġiet ippubblikata fil-11 ta' Marzu 2020, fir-rigward tal-applikazzjoni għal tiġdid;

E. billi l-qamħirrum ĠM MON 88017 tfassal biex jipproduċi Cry3Bb1, proteina insettiċida sintetika (magħrufa wkoll bħala tossina Bt) b'tossiċità msaħħa meta mqabbla mal-batterji naturali derivati minnhom, kontra l-koleotteri u l-proteina CP4 EPSPS li tipprovdi tolleranza għall-glifosat (7);

F. billi l-kombinazzjoni taż-żewġ espressjonijiet tal-ġeni hija derivata minn trasformazzjoni multipla, iżda ma saret l-ebda valutazzjoni tal-pjanti ġenituri uniċi, bi ksur tar-Regolament ta' Implimentazzjoni tal-Kummissjoni (UE) Nru 503/2013 (8);

G. billi r-Regolament (KE) Nru 1829/2003 jiddikjara li ikel jew għalf ĠM ma jridx ikollu effetti negattivi fuq is-saħħa tal-bniedem, is-saħħa tal-annimali jew l-ambjent, u jirrikjedi li l-Kummissjoni tqis kwalunkwe dispożizzjoni rilevanti tad-dritt tal-Unjoni u fatturi leġittimi oħra li jkunu rilevanti għall-kwistjoni li tkun qiegħda titqies fl-abbozzar tad-deċiżjoni tagħha;

It-tħassib tal-Istati Membri dwar l-opinjonijiet tal-EFSA

H. billi, matul il-perjodu ta' konsultazzjoni fir-rigward tal-applikazzjoni għal awtorizzazzjoni inizjali, l-Istati Membri ressqu ħafna kummenti kritiċi dwar l-abbozz ta' opinjoni tal-EFSA (9); billi dawk il-kummenti kritiċi jinkludu osservazzjonijiet li ftit li xejn jistgħu jingħataw importanza għat-testijiet tossikoloġiċi akuti li saru bi proteini iżolati (jiġifieri mhux bil-pjanta sħiħa ĠM), li l-monitoraġġ ambjentali propost ta' wara t-tqegħid fis-suq huwa wisq impreċiż għal pjan ta' sorveljanza ta' effetti mhux intenzjonati fuq is-saħħa tal-bniedem jew tal-annimali u l-ambjent, li l-ittestjar ta' proteini surrogati tal-batterji m'għandux jissostitwixxi l-ittestjar tal-proteini espressi mill-pjanti, li l-għadd ta' staġuni u postijiet tal-pjanta mhuwiex adegwat minħabba l-użu kummerċjali tal-OĠM, li informazzjoni addizzjonali hija meħtieġa biex tiġi konkluża l-valutazzjoni tar-riskju u li ma tistax tiġi eskluża żieda fl-attività allerġenika minħabba l-proteina mCry3Bb1 fl-ikel u fl-għalf mill-qamħirrum ĠM MON 88017; billi, barra minn hekk, Stat Membru wieħed kellu dubji dwar l-indipendenza tal-istudji mwettqa għall-iskop tal-valutazzjoni tar-riskju, minħabba li dawn twettqu mill-applikant Monsanto;

I. billi, matul il-perjodu ta' konsultazzjoni fir-rigward tal-applikazzjoni għal tiġdid, l-Istati Membri reġgħu ressqu ħafna kummenti kritiċi dwar l-abbozz ta' opinjoni tal-EFSA (10); billi dawk il-kummenti kritiċi jinkludu l-osservazzjoni li l-pjan ta' monitoraġġ ibbażat fuq il-kunsens mogħti mid-Deċiżjoni 2009/814/KE u r-rapporti ta' monitoraġġ għandhom nuqqasijiet fundamentali u mhumiex konformi mad-Direttiva 2001/18/KE tal-Parlament Ewropew u tal-Kunsill (11) jew mal-gwida rilevanti tal-EFSA, li l-istudji mhumiex biżżejjed u li huma meħtieġa aktar esperimenti biex jiġu ddeterminati l-esponiment u l-effetti u r-riskji sussegwenti għall-organiżmi mhux fil-mira mill-esponiment għall-proteini Bt permezz tad-demel jew tad-dranaġġ, u li minħabba informazzjoni nieqsa, is-sikurezza ambjentali tal-qamħirrum ĠM MON 88017 ma tistax tiġi vvalutata b'mod sħiħ;

Erbiċidi komplementari u n-nuqqas ta' analiżi tar-residwi

J. billi ntwera li l-kultivazzjoni ta' għelejjel ĠM tolleranti għall-erbiċidi tirriżulta f'użu akbar ta' erbiċidi, li fil-biċċa l-kbira dovuta għat-tfaċċar ta' ħaxix ħażin tolleranti għall-erbiċidi (12); billi, b'konsegwenza, għandu jkun mistenni li l-għelejjel tal-qamħirrum ĠM ikunu esposti għal dożi kemm ogħla kif ukoll ripetuti ta' glifosat u dan l-esponiment potenzjalment iwassal għal kwantità ogħla ta' residwi fil-ħsad;

K. billi għad hemm dubji dwar il-karċinoġeniċità tal-glifosat; billi, f'Novembru 2015, l-EFSA kkonkludiet li l-glifosat x'aktarx mhuwiex karċinoġenu, filwaqt li, f'Marzu 2017, l-Aġenzija Ewropea għas-Sustanzi Kimiċi kkonkludiet li ebda klassifikazzjoni ma kienet ġustifikata; billi, għall-kuntrarju, fl-2015, l-Aġenzija Internazzjonali għar-Riċerka dwar il-Kanċer, l-aġenzija speċjalizzata dwar il-kanċer tal-Organizzazzjoni Dinjija tas-Saħħa, ikklassifikat il-glifosat bħala karċinoġenu possibbli għall-bnedmin; billi għadd ta' studji xjentifiċi reċenti bejn il-pari jikkonfermaw il-potenzjal karċinoġeniku tal-glifosat (13);

L. billi, skont opinjoni mill-Unità tal-Pestiċidi tal-EFSA, id-data dwar ir-residwi tal-glifosat għall-qamħirrum ĠM b'modifiki tal-EPSPS (14) mhijiex biżżejjed biex jiġu dderivati l-livelli massimi ta' residwi u l-valuri tal-valutazzjoni tar-riskju (15);

M. billi, għal darb'oħra, skont l-Unità tal-Pestiċidi tal-EFSA, id-data tossikoloġika li tippermetti li ssir valutazzjoni tar-riskju għall-konsumaturi għal diversi prodotti ta' dekompożizzjoni tal-glifosat rilevanti għall-għelejjel ĠM tolleranti għall-glifosat hija nieqsa (16);

N. billi l-valutazzjoni tar-residwi tal-erbiċidi u tal-prodotti ta' dekompożizzjoni tal-erbiċidi, misjuba fi pjanti ĠM, flimkien mal-interazzjoni tagħhom mat-tossini Bt, hija kkunsidrata li ma taqax taħt il-kompetenza tal-Bord tal-EFSA dwar l-OĠM u għalhekk ma ssirx bħala parti mill-proċess ta' awtorizzazzjoni għall-OĠM; billi dan huwa problematiku peress li l-mod kif l-erbiċidi komplementari jiġu dekomposti mill-pjanta ĠM ikkonċernata, u l-kompożizzjoni u għalhekk it-tossiċità tal-prodotti ta' dekompożizzjoni (“metaboliti”), jistgħu jiġu stimolati mill-modifika ġenetika nnifisha (17);

Studji tossiċi invalidi

O. billi għall-istudji dwar it-tossiċità akuta u d-degradazzjoni fil-fluwidi diġestivi, intużaw il-proteini Cry3Bb1 u CP4 EPSPS prodotti f'razza ta' E. coli rikombinanti;

P. billi, b'mod ġenerali, ftit li xejn tista' tingħata importanza lit-testijiet tossikoloġiċi li jsiru bi proteini waħedhom, minħabba l-fatt li l-effetti tal-proteina flimkien mal-pjanta nnifisha ma jitqisux;

Q. billi, pereżempju, xi pjanti, inkluż il-qamħirrum, jipproduċu b'mod naturali inibituri tal-proteinasi (PI) li ntwera li jnaqqsu r-rata tad-degradazzjoni tat-tossini Bt; billi dan jirriżulta f'tossiċità ħafna ogħla tat-tossina Bt, jekk tiġi inġestita mat-tessut tal-pjanti, meta mqabbla mat-tossina waħedha; billi studju tal-1990, li sar minn xjenzjati f'Monsanto, wera li anki l-preżenza ta' livelli estremament baxxi ta' PI tejbet l-attività tal-insettiċidi tat-tossini Bt sa 20 darba (18); billi din l-interazzjoni qatt ma ġiet vvalutata, jew imsemmija, mill-EFSA fil-valutazzjonijiet tar-riskju tagħha ta' pjanti Bt ĠM;

R. billi ntwera li l-fatturi li jżidu t-tossiċità tat-tossini Bt jistgħu jħallu wkoll impatt fuq is-selettività tagħhom (19): jekk tiżdied l-effikaċja tat-tossina Bt fuq organiżmi fil-mira, is-selettività tagħha tista' titnaqqas ukoll u firxa usa' ta' organiżmi mhux fil-mira tista' ssir suxxettibbli; billi, filwaqt li sal-lum għadha ma saret l-ebda riċerka sistematika, diversi studji jindikaw l-effetti tal-PI kombinati mat-tossini Bt fuq insetti mhux fil-mira (20);

S. billi r-riskju ta' tossiċità ogħla għall-bnedmin u l-mammiferi, minħabba l-interazzjoni bejn it-tossini PI u Bt fil-pjanti ĠM, mhuwiex magħruf;

Il-mistoqsijiet tal-aġġuvantiċità tal-Bt

T. billi għadd ta' studji juru li ġew osservati effetti kollaterali li jistgħu jaffettwaw is-sistema immunitarja wara esponiment għal proteini Bt u li xi tossini Bt jista' jkollhom karatteristiċi aġġuvanti (21), li jfisser li dawn jistgħu jżidu l-allerġeniċità ta' proteini oħra li jidħlu f'kuntatt magħhom;

U. billi, madankollu, il-valutazzjoni tar-riskju tal-EFSA ma tqisx il-fatt li l-qamħirrum jipproduċi PI (22) u għalhekk wieħed għandu jassumi degradazzjoni ferm aktar bil-mod tat-tossina Bt jekk jiġi inġestit mal-materjal veġetali, meta mqabbel mal-forma iżolata tiegħu; billi din id-differenza tista' ssaħħaħ ukoll l-aġġuvantiċità tiegħu u twassal biex l-istudji li jużaw proteini iżolati jitqiesu bħala invalidi; billi ma sar l-ebda studju empiriku biex tiġi investigata l-immunoġeniċità reali tat-tossina Bt prodotta mill-pjanta ĠM; billi, id-degradazzjoni fil-fluwidi diġestivi, li tista' tkun rilevanti għat-tossiċità u l-aġġuvantiċità, ġiet ittestjata permezz tat-tossina Bt waħedha;

Għelejjel Bt: effetti fuq organiżmi mhux fil-mira u żieda fir-reżistenza

V. billi, għall-kuntrarju tal-użu ta' insettiċidi, f'liema każ l-esponiment ikun fil-ħin tal-bexx u għal żmien limitat wara, l-użu ta' għelejjel Bt iwassal għal esponiment kontinwu tal-organiżmi fil-mira u dawk li mhux fil-mira għat-tossini Bt;

W. billi s-suppożizzjoni li t-tossini Bt juru modalità ta' azzjoni waħda speċifika għall-mira ma tistax tibqa' titqies bħala korretta u l-effetti fuq organiżmi mhux fil-mira ma jistgħux jiġu esklużi (23); billi ġie rrappurtat li għadd dejjem akbar ta' organiżmi mhux fil-mira jiġu affettwati b'ħafna modi; billi 39 pubblikazzjoni rieżaminati bejn il-pari li jirrappurtaw effetti negattivi sinifikanti tat-tossini Bt fuq ħafna speċijiet “barra mill-firxa” jissemmew f'ħarsa ġenerali reċenti (24);

X. billi l-effetti kombinati bħal kombinazzjoni ma' PI jistgħu jikkontribwixxu b'mod sinifikanti għat-tossiċità tat-tossini Bt; billi l-kwistjoni tas-selettività hija rilevanti b'mod speċjali għat-tossini Bt sintetiċi, bħal Cry3Bb1, li jistgħu juru selettività aktar baxxa flimkien ma' tossiċità ogħla; billi l-EFSA għadha tqis li t-tossini Bt jaffettwaw biss firxa żgħira ta' organiżmi mhux fil-mira, mingħajr ma tqis kwalunkwe effett kombinat; billi firxa usa' ta' organiżmi mhux fil-mira tista' tiġi esposta għat-tossini Bt permezz ta' tixrid, skart u demel;

Y. billi l-valutazzjoni tar-riskju ma qisitx l-iżvilupp ta' reżistenza fil-pesti fil-mira għat-tossini Bt, li possibbilment jirriżulta fl-użu ta' pestiċidi anqas sikuri għall-ambjent jew għal żieda fid-dożi u l-għadd ta' applikazzjonijiet għall-għelejjel ĠM fil-pajjiż tal-kultivazzjoni; billi, l-Environmental Protection Agency tal-Istati Uniti qed tipproponi li jiġu eliminati b'mod gradwali bosta ibridi attwali tal-qamħirrum Bt, kif ukoll xi varjetajiet tal-qoton Bt, fit-tlieta sa ħames snin li ġejjin, minħabba ż-żieda fir-reżistenza tal-insetti għal dawn l-għelejjel (25);

Z. billi, filwaqt li ġie ddikjarat li l-użu tal-għelejjel Bt iwassal għal tnaqqis fl-użu tal-insettiċidi, studju reċenti ppubblikat fl-Istati Uniti (26), sab li “diversi analiżijiet dwar l-influwenza tal-għelejjel Bt fuq ix-xejriet tal-użu tal-pestiċidi ma jidhrux li qiesu t-trattamenti taż-żerriegħa u għalhekk setgħu eżaġeraw wisq it-tnaqqis fl-użu tal-insettiċida (speċjalment ‘iż-żona ttrattata’) assoċjat mal-għelejjel Bt”; billi l-istess studju sab li t-trattamenti taż-żerriegħa tan-neonikotinojdi ħafna drabi jintużaw flimkien mal-għelejjel tal-qamħirrum u tal-fażola tas-sojja Bt, li “din ix-xejra tal-użu jista' jkollha konsegwenzi mhux intenzjonati, jiġifieri reżistenza f'pesti fil-mira, tifqigħat ta' pesti mhux fil-mira, u tniġġis b'effetti detrimentali li jispiċċa fil-ħajja selvaġġa.” L-istudju sab ukoll li “xi wħud minn dawn l-effetti diġà tfaċċaw”; billi l-Unjoni pprojbiet l-użu fuq barra ta' tliet neonikotinojdi, inkluż bħala kisjiet taż-żrieragħ, minħabba l-impatt tagħhom fuq in-naħal tal-għasel u dakkara oħra (27);

AA. billi l-Unjoni hija parti għall-Konvenzjoni tan-NU dwar id-Diversità Bijoloġika (“KDB tan-NU”), li tobbliga kemm lill-pajjiżi importaturi kif ukoll lill-pajjiżi esportaturi jqisu l-bijodiversità;

Proċess deċiżjonali mhux demokratiku

AB. billi l-votazzjoni fis-26 ta' Ottubru 2020 tal-Kumitat Permanenti dwar il-Katina tal-Ikel u s-Saħħa tal-Annimali msemmija fl-Artikolu 35 tar-Regolament (KE) Nru 1829/2003 ma tat l-ebda opinjoni, li jfisser li l-awtorizzazzjoni ma kinitx appoġġjata minn maġġoranza kwalifikata tal-Istati Membri;

AC. billi l-Kummissjoni tirrikonoxxi li l-fatt li d-deċiżjonijiet dwar l-awtorizzazzjoni tal-OĠM għadhom jiġu adottati mill-Kummissjoni mingħajr maġġoranza kwalifikata tal-Istati Membri favur, li huwa verament l-eċċezzjoni għall-awtorizzazzjonijiet tal-prodotti b'mod ġenerali iżda sar in-norma għat-teħid ta' deċiżjonijiet dwar l-awtorizzazzjonijiet ta' ikel u għalf ĠM, huwa problematiku;

AD. billi, fit-tmien leġiżlatura tiegħu, il-Parlament adotta total ta' 36 riżoluzzjoni li joġġezzjonaw għat-tqegħid fis-suq tal-OĠM għall-ikel u għall-għalf (33 riżoluzzjoni) u għall-kultivazzjoni tal-OĠM fl-Unjoni (tliet riżoluzzjonijiet); billi, sal-lum, il-Parlament adotta ħdax-il oġġezzjoni fid-disa' leġiżlatura tiegħu; billi ma kienx hemm maġġoranza kwalifikata ta' Stati Membri favur l-awtorizzazzjoni ta' kwalunkwe wieħed minn dawk l-OĠM; billi minkejja r-rikonoxximent tagħha stess tan-nuqqasijiet demokratiċi, tan-nuqqas ta' appoġġ min-naħa tal-Istati Membri u tal-oġġezzjonijiet tal-Parlament, il-Kummissjoni qiegħda tkompli tawtorizza OĠM;

AE. billi, skont ir-Regolament (UE) Nru 182/2011, il-Kummissjoni tista' tiddeċiedi li ma tawtorizzax OĠM meta ma jkunx hemm maġġoranza kwalifikata ta' Stati Membri favur fil-Kumitat ta' Appell (28); billi f'dan ir-rigward m'hemm bżonn tal-ebda bidla fil-liġi;

1. Iqis li l-abbozz ta' deċiżjoni ta' implimentazzjoni tal-Kummissjoni jisboq is-setgħat ta' implimentazzjoni previsti fir-Regolament (KE) Nru 1829/2003;

2. Iqis li l-abbozz ta' deċiżjoni ta' implimentazzjoni tal-Kummissjoni mhux konformi mad-dritt tal-Unjoni, fis-sens li mhux kompatibbli mal-għan tar-Regolament (KE) Nru 1829/2003 li, skont il-prinċipji ġenerali stabbiliti fir-Regolament (KE) Nru 178/2002 tal-Parlament Ewropew u tal-Kunsill ( 29 ) , huwa li jipprovdi l-bażi biex, fir-rigward tal-ikel u l-għalf ĠM, jiżgura livell għoli ta' protezzjoni għall-ħajja u s-saħħa tal-bniedem, is-saħħa u l-benesseri tal-annimali, u l-interessi tal-ambjent u tal-konsumaturi, filwaqt li jiżgura l-funzjonament effikaċi tas-suq intern;

3. Jitlob lill-Kummissjoni tirtira l-abbozz ta' deċiżjoni ta' implimentazzjoni;

4. Jilqa' b'sodisfazzjon il-fatt li l-Kummissjoni, f'ittra ddatata l-11 ta' Settembru 2020 lill-Membri, finalment irrikonoxxiet il-ħtieġa li titqies is-sostenibbiltà f'dak li għandu x'jaqsam mad-deċiżjonijiet ta' awtorizzazzjoni dwar l-OĠM ( 30 ) ; jesprimi, madankollu, id-diżappunt qawwi tiegħu li fit-28 ta' Settembru 2020, il-Kummissjoni awtorizzat fażola tas-sojja ĠM oħra biex tiġi importata ( 31 ) minkejja oġġezzjoni mill-Parlament u l-vot kontra tal-maġġoranza tal-Istati Membri;

5. Jistieden lill-Kummissjoni tagħmel progress bl-akbar urġenza rigward l-iżvilupp ta' kriterji ta' sostenibbiltà, bl-involviment sħiħ tal-Parlament; jistieden lill-Kummissjoni tagħti informazzjoni dwar il-mod u ż-żmien li bihom dan il-proċess se jitmexxa 'l quddiem

6. Iħeġġeġ lill-Kummissjoni tqis, għal darb'oħra, l-obbligi tal-Unjoni skont ftehimiet internazzjonali, bħall-Ftehim ta' Pariġi dwar il-Klima, il-KDB tan-NU u l-Għanijiet ta' Żvilupp Sostenibbli tan-NU, fil-proċess ta' awtorizzazzjoni;

7. Itenni l-appell tiegħu lill-Kummissjoni biex tieqaf tawtorizza OĠM, kemm jekk għall-kultivazzjoni kif ukoll jekk għall-użu fl-ikel u fl-għalf, meta ma tingħata l-ebda opinjoni mill-Istati Membri fil-Kumitat ta' Appell, skont l-Artikolu 6(3) tar-Regolament (UE) Nru 182/2011;

8. Itenni l-appell tiegħu lill-Kummissjoni biex ma tawtorizzax għelejjel ĠM tolleranti għall-erbiċidi sakemm ir-riskji għas-saħħa assoċjati mar-residwi jkunu ġew investigati b'mod komprensiv fuq bażi ta' każ b'każ, li jirrikjedi valutazzjoni sħiħa tar-residwi mill-bexx ta' dawn l-għelejjel ĠM b'erbiċidi komplementari, valutazzjoni tal-prodotti ta' dekompożizzjoni tal-erbiċidi u kwalunkwe effett kombinatorju, inkluż bil-pjanta ĠM stess;

9. Jistieden lill-EFSA fl-aħħar taċċetta d-differenzi sostanzjali bejn it-tossini Bt nattivi u dawk espressi permezz ta' transġeni sintetiċi fil-pjanti tal-għelejjel ĠM, u li twessa' l-valutazzjoni tar-riskju tagħha sabiex tqis b'mod sħiħ l-interazzjonijiet u l-effetti kombinati kollha bejn it-tossini Bt, il-pjanti ĠM u l-kostitwenti tagħhom, ir-residwi mill-bexx bl-erbiċidi komplementari, l-ambjent kif ukoll l-impatti fuq is-saħħa u s-sikurezza tal-ikel;

10. Jistieden lill-EFSA ma taċċettax aktar studji tat-tossiċità bbażati fuq proteini iżolati li x'aktarx ikunu differenti fl-istruttura u fl-effetti bijoloġiċi meta mqabbla ma' dawk prodotti mill-pjanta nnifisha, u tirrikjedi li t-testijiet kollha jitwettqu b'tessuti mill-pjanta ĠM;

11. Jistieden lill-EFSA tiżgura li d-data mill-provi fuq il-post jew mis-serer tkopri firxa wiesgħa biżżejjed ta' kundizzjonijiet agronomiċi u ambjentali biex tevalwa l-impatt tal-fatturi kollha ta' stress li għandhom ikunu mistennija waqt il-kultivazzjoni fuq l-espressjoni tal-ġeni u l-kompożizzjoni tal-pjanti;

12. Jistieden lill-EFSA tiżgura li d-data mill-provi fuq il-post jew mis-serer tkopri firxa wiesgħa biżżejjed ta' varjetajiet differenti biex tivvaluta l-impatt ta' sfondi ġenetiċi varji fuq l-espressjoni tal-ġeni u l-kompożizzjoni tal-pjanti;

13. Jistieden lill-EFSA titlob data dwar l-impatt tal-konsum tal-ikel u l-għalf derivati minn pjanti ĠM fuq il-mikrobijoma intestinali;

14. Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill u lill-Kummissjoni, kif ukoll lill-gvernijiet u lill-parlamenti tal-Istati Membri.

(1) ĠU L 268, 18.10.2003, p. 1.

(2) ĠU L 55, 28.2.2011, p. 13.

(3) https://www.efsa.europa.eu/en/efsajournal/pub/1075

(4) Opinjoni Xjentifika tal-Bord tal-EFSA dwar Organiżmi Ġenetikament Modifikati dwar il-valutazzjoni tal-qamħirrun ġenetikament modifikat MON 88017 għat-tiġdid tal-awtorizzazzjoni skont ir-Regolament (KE) Nru 1829/2003 (l-applikazzjoni EFSA-GMO-RX-014) EFSA Journal 2020; 18(3):6008, https://doi.org/10.2903/j.efsa.2020.6008.

(5) Fit-tmien leġiżlatura tiegħu, il-Parlament Ewropew adotta 36 riżoluzzjoni li joġġezzjonaw għall-awtorizzazzjoni tal-OĠM. Barra minn hekk, fid-disa' leġiżlatura tiegħu, il-Parlament adotta r-riżoluzzjonijiet li ġejjin:

— Ir-riżoluzzjoni tal-Parlament Ewropew tal-10 ta' Ottubru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom, jikkonsistu minn, jew li huma prodotti minn qamħirrum ġenetikament modifikat MZHG0JG (SYN-ØØØJG-2), skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0028).

— Ir-riżoluzzjoni tal-Parlament Ewropew tal-10 ta' Ottubru 2019 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom, jikkonsistu minn, jew li huma prodotti minn fażola tas-sojja ġenetikament modifikata A2704-12 (ACS-GMØØ5-3) skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0029).

— Ir-riżoluzzjoni tal-Parlament Ewropew tal-10 ta' Ottubru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom, jikkonsistu minn, jew li huma prodotti mill-qamħirrum ġenetikament modifikat MON 89034 × 1507 × MON 88017 × 59122 × DAS-40278-9, u qamħirrum ġenetikament modifikat li jikkombina żewġ, tlieta jew erba' mill-eventi uniċi MON 89034, 1507, MON 88017, 59122 u DAS-40278-9 skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0030).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom, jikkonsistu minn, jew li huma prodotti minn qoton ġenetikament modifikat LLCotton25 (ACS-GHØØ1-3) skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0054).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni dwar it-tiġdid tal-awtorizzazzjoni għat-tqegħid fis-suq ta' prodotti li fihom fażola tas-sojja ġenetikament modifikata MON 89788 (MON-89788-1), li jikkonsistu minn tali fażola tas-sojja jew li huma prodotti minnha skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0055).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom qamħirrum ġenetikament modifikat MON 89034 × 1507 × NK603 × DAS-40278-9 u s-subkombinazzjonijiet MON 89034 × NK603 × DAS-40278-9, 1507 × NK603 × DAS-40278-9 u NK603 × DAS-40278-9, li jikkonsistu minn tali qamħirrum jew li huma prodotti minnu, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0056).

— Ir-riżoluzzjoni tal-Parlament Ewropew tal-14 ta' Novembru 2019 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom qamħirrum ġenetikament modifikat Bt11 × MIR162 × MIR604 × 1507 × 5307 × GA21, li jikkonsistu minn tali qamħirrum jew li huma prodotti minnu u qamħirrum ġenetikament modifikat li jikkombina tnejn, tlieta, erbgħa jew ħamsa mill-eventi uniċi Bt11, MIR162, MIR604, 1507, 5307 u GA21 skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2019)0057).

— Ir-riżoluzzjoni tal-Parlament Ewropew tal-14 ta' Mejju 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom il-fażola tas-sojja ġenetikament modifikata MON 87708 × MON 89788 × A5547-127, li jikkonsistu minnha jew li huma prodotti minnha, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0069).

— Ir-riżoluzzjoni tal-Parlament Ewropew tal-11 ta' Novembru 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li jkun fihom, ikunu jikkonsistu, jew li jkunu prodotti mill-qamħirrum ġenetikament modifikat MON 87427 × MON 89034 × MIR162 × NK603, u qamħirrum ġenetikament modifikat li jikkombina tnejn jew tlieta mill-eventi uniċi MON 87427, MON 89034, MIR162 u NK603, u li tħassar id-Deċiżjoni ta' Implimentazzjoni tal-Kummissjoni (UE) 2018/1111, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0291).

— Ir-riżoluzzjoni tal-Parlament Ewropew tal-11 ta' Novembru 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li fihom, jikkonsistu minn, jew li huma prodotti minn fażola tas-sojja ġenetikament modifikata SYHT0H2 (SYN-ØØØH2-5), skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0292).

— Ir-riżoluzzjoni tal-Parlament Ewropew tal-11 ta' Novembru 2020 dwar l-abbozz ta' deċiżjoni ta' implimentazzjoni tal-Kummissjoni li tawtorizza t-tqegħid fis-suq ta' prodotti li jkun fihom il-qamħirrum ġenetikament modifikat MON 87427 × MON 87460 × MON 89034 x MIR162 x NK603, ikunu jikkonsistu minnu jew li jkunu magħmulin minnu, u l-qamħirrum ġenetikament modifikat li jgħaqqad tnejn, tlieta jew erbgħa mill-avvenimenti MON 87427, MON 87460, MON 89034, MIR162 u NK603, skont ir-Regolament (KE) Nru 1829/2003 tal-Parlament Ewropew u tal-Kunsill (Testi adottati, P9_TA(2020)0293).

(6) Id-Deċiżjoni tal-Kummissjoni 2009/814/KE tat-30 ta' Ottubru 2009 li tawtorizza t-tqegħid fis-suq ta' prodotti li jkun fihom, li jikkonsistu minn, jew prodotti mill-qamħirrum MON 88017 (MON-88Ø17-3) modifikat ġenetikament skont ir-Regolament (KE) Nru 1829/2003 tal-Parlament Ewropew u tal-Kunsill (ĠU L 289, 5.11.2009, p. 25);

(7) Opinjoni tal-EFSA, p. 7 https://www.efsa.europa.eu/en/efsajournal/pub/1075

(8) Ir-Regolament ta' Implimentazzjoni tal-Kummissjoni (UE) Nru 503/2013 tat-3 ta' April 2013 dwar applikazzjonijiet għal awtorizzazzjoni ta' ikel u għalf ġenetikament modifikat skont ir-Regolament (KE) Nru 1829/2003 tal-Parlament Ewropew u tal-Kunsill u li jemendaw ir-Regolamenti (KE) Nru 641/2004 u (KE) Nru 1981/2006 ĠU L 157, 8.6.2013, p. 1).

(9) L-ewwel sett ta' kummenti tal-Istati Membri: http://registerofquestions.efsa.europa.eu/roqFrontend/questionLoader?question=EFSA-Q-2005-280

(10) It-tieni sett ta' kummenti tal-Istati Membri: http://registerofquestions.efsa.europa.eu/roqFrontend/questionLoader?question=EFSA-Q-2018-00672

(11) Id-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament u li tħassar id-Direttiva tal-Kunsill 90/220/KEE – Id-Dikjarazzjoni tal-Kummissjoni ( ĠU L 106, 17.4.2001, p. 1).

(12) Ara, pereżempju, Bonny, S., “Genetically Modified Herbicide-Tolerant Crops, Weeds, and Herbicides: Overview and Impact” (Uċuħ tar-Raba', Ħaxix Ħażin u Erbiċidi Tolleranti għall-Erbiċidi Modifikati Ġenetikament: Ħarsa Ġenerali u Impatt), Environmental Management, Jannar 2016, 57(1), pp. 31-48, https://www.ncbi.nlm.nih.gov/pubmed/26296738 u Benbrook, C.M., “Impacts of genetically engineered crops on pesticide use in the U.S. – the first sixteen years” (Impatti ta' għelejjel modifikati bl-inġinerija ġenetika fuq l-użu tal-pestiċidi fl-Istati Uniti – l-ewwel sittax-il sena), Environmental Sciences Europe 24, 24 (2012), https://enveurope.springeropen.com/articles/10.1186/2190-4715-24-24, u Schütte, G., Eckerstorfer, M., Rastelli, V. et al., “Herbicide resistance and biodiversity: agronomic and environmental aspects of genetically modified herbicide-resistant plants” (Reżistenza għall-erbiċidi u l-bijodiversità: aspetti agronomiċi u ambjentali ta' pjanti reżistenti għall-erbiċidi ġenetikament modifikati), Environmental Sciences Europe 29, 5 (2017), https://enveurope.springeropen.com/articles/10.1186/s12302-016-0100-y

(13) Ara, pereżempju , https://www.sciencedirect.com/science/article/pii/S1383574218300887, https://academic.oup.com/ije/advance-article/doi/10.1093/ije/dyz017/5382278, https://journals.plos.org/plosone/article?id=10.1371/journal.pone.0219610, u https://www.ncbi.nlm.nih.gov/pmc/articles/PMC6612199/

(14) Il-qamħirrum ĠM derivat minn trasformazzjoni multipla fih modifika tal-EPSPS.

(15) Rieżami tal-EFSA tal-livelli massimi ta' residwi eżistenti għall-glifosat skont l-Artikolu 12 tar-Regolament (KE) Nru 396/2005 – verżjoni riveduta li għandha tqis id-data nieqsa, EFSA Journal 2019; 17(10):5862, p. 4, https://www.efsa.europa.eu/en/efsajournal/pub/5862

(16) Konklużjoni tal-EFSA dwar ir-rieżami bejn il-pari tal-valutazzjoni tar-riskju tal-pestiċidi tas-sustanza attiva tal-glifosat, EFSA Journal 2015 2015; 13(11):4302, p. 3, https://www.efsa.europa.eu/en/efsajournal/pub/4302

(17) Dan huwa fil-fatt il-każ għall-glifosat, kif iddikjarat fir-Rieżami tal-EFSA tal-livelli massimi ta' residwi eżistenti għall-glifosat skont l-Artikolu 12 tar-Regolament (KE) Nru 396/2005, EFSA Journal 2018; 16(5):5263, p. 12, https://www.efsa.europa.eu/fr/efsajournal/pub/5263

(18) MacIntosh, S.C., Kishore, G.M., Perlak, F.J., Marrone, P.G., Stone, T.B., Sims, S.R., Fuchs, R.L. “Potentiation of Bacillus thuringiensis insecticidal activity by serine protease inhibitors” (Il-potenzjalità tal-attività tal-insettiċidi Bacillus thuringiensis minn inibituri tal-proteasi tas-serina). J Agric Food Chem, 1990, 38: 1145-1152.

(19) Ara, pereżempju, Then, C., “Risk assessment of toxins derived from Bacillus thuringiensis: synergism, efficacy, and selectivity” (Valutazzjoni tar-riskju ta' tossini derivati minn Bacillus thuringiensis: sinerġiżmu, effikaċja, u selettività). Environ Sci Pollut Res Int, 2010, 17, pp. 791–797.

(20) Ara, pereżempju, Han P, Niu CY, Lei CL, Cui JJ, Desneux N. “Quantification of toxins in a Cry1Ac + CpTI cotton cultivar and its potential effects on the honey bee Apis mellifera L.” (Kwantifikazzjoni tat-tossini f'kultivar tal-qoton Cry1Ac + CpTI u l-effetti potenzjali tiegħu fuq in-naħal tal-għasel Apis mellifera L.), Ecotoxicology. 2010, 19, pp. 1452-1459. https://link.springer.com/article/10.1007/s10646-010-0530-z Babendreier, D., Kalberer, N.M., Romeis, J., Fluri, P., Mulligan, E. U Bigler, F., Apidologie, “Influence of Bt-transgenic pollen, Bt-toxin and protease inhibitor (SBTI) ingestion on development of the hypopharyngeal glands in honeybees” (L-influwenza tal-inġestjoni ta' għabra tad-dakra transġenika Bt, tossini Bt u inibituri tal-proteasi (SBTI) fuq l-iżvilupp tal-glandoli ipofarinġali fin-naħal tal-għasel), 2005, 36 4, pp. 585-594, https://doi.org/10.1051/apido:2005049, u Liu, X.D., Zhai, B.P., Zhang, X.X., Zong, J.M. “Impact of transgenic cotton plants on a non-target pest, Aphis gossypii Glover” (L-impatt tal-pjanti tal-qoton transġeniċi fuq pesti mhux fil-mira, Aphis gossypii Glover). Ecological Entomology, 30(3), pp. 307-315.

https://onlinelibrary.wiley.com/doi/abs/10.1111/j.0307-6946.2005.00690.x

(21) Għal analiżi, ara Rubio-Infante, N., & Moreno-Fierros, L., “An overview of the safety and biological effects of Bacillus thuringiensis Cry toxins in mammals” (Ħarsa ġenerali lejn is-sikurezza u l-effetti bijoloġiċi tat-tossini Cry ta' Bacillus thuringiensis fil-mammiferi), Journal of Applied Toxicology, Mejju 2016, 36(5): pp. 630-648, http://onlinelibrary.wiley.com/doi/10.1002/jat.3252/full

(22) Ara l-premessa Q.

(23) Ara, pereżempju, Hilbeck, A. u Otto, M. “Specificity and combinatorial effects of Bacillus thuringiensis Cry toxins in the context of GMO risk assessment” (L-ispeċifiċità u l-effetti kombinati tat-tossini Cry Bacillus thuringiensis fil-kuntest tal-valutazzjoni tar-riskju tal-OĠM). Frontiers Environmental Science 2015, 3:71.

(24) Hilbeck, A., Defarge, N., Lebrecht, T., Bøhn, T., “Insecticidal Bt crops. EFSA's risk assessment approach for GM Bt plants fails by design” (L-għelejjel Bt tal-insettiċidi. L-approċċ tal-valutazzjoni tar-riskju tal-EFSA għal pjanti Bt ĠM ifalli mid-disinn), RAGES 2020, p. 4, https://www.testbiotech.org/sites/default/files/RAGES_report-Insecticidal%20Bt%20plants.pdf

(25) https://www.dtnpf.com/agriculture/web/ag/crops/article/2020/09/29/epa-proposes-phasing-dozens-bt-corn

(26) Douglas, M.R., Tooker, J.F., “Large-Scale Deployment of Seed Treatments Has Driven Rapid Increase in Use of Neonicotinoid Insecticides and Preemptive Pest Management in U.S. Field Crops” (L-Użu fuq Skala Kbira ta' Trattamenti taż-Żrieragħ Wassal għal Żieda Rapida fl-Użu ta' Insettiċidi Neonikotinojdi u Ġestjoni tal-Pesti Preventiva fl-Għelejjel fl-Istati Uniti), Environmental Science and Technology 2015, 49, 8, pp. 5088-5097, https://pubs.acs.org/doi/10.1021/es506141g

(27) Neonicotinoids,https://ec.europa.eu/food/plant/pesticides/approval_active_substances/approval_renewal/neonicotinoids_en

(28) Il-Kummissjoni “tista'”, u mhux “għandha”, tmexxi bl-awtorizzazzjoni jekk ma jkunx hemm maġġoranza kwalifikata ta' Stati Membri favur fil-Kumitat tal-Appell skont l-Artikolu 6(3) tar-Regolament (UE) Nru 182/2011.

(29) Ir-Regolament (KE) Nru 178/2002 tal-Parlament Ewropew u tal-Kunsill tat-28 ta' Jannar 2002 li jistabbilixxi l-prinċipji ġenerali u l-ħtiġijiet tal-liġi dwar l-ikel, li jistabbilixxi l-Awtorità Ewropea dwar is-Sigurtà fl-Ikel u jistabbilixxi l-proċeduri fi kwistjonijiet ta' sigurtà tal-ikel (ĠU L 31, 1.2.2002, p. 1).

(30) https://tillymetz.lu/wp-content/uploads/2020/09/Co-signed-letter-MEP-Metz.pdf

(31) MON 87708 × MON 89788 × A5547-127, https://webgate.ec.europa.eu/dyna/gm_register/gm_register_auth.cfm?pr_id=100